***Μου το ζητήσατε και ιδού…***

***το δεύτερο κριτήριο αξιολόγησης στη Γλώσσα μεσούσης της καραντίνας!!!!***

***Το γράψιμο και η έκφραση είναι μεγάλη παρηγοριά στις μοναχικές μέρες που περνάμε!!!***

**5o ΓΥΜΝΑΣΙΟ ΗΛΙΟΥΠΟΛΗΣ**

**Ι. ΚΕΙΜΕΝΟ**

**Η εφηβική μοναξιά**

Το πρόβλημα της μοναξιάς συγχέεται με την κοινωνικότητα και τις συναναστροφές, κάτι που είναι λάθος. Η κοινωνικότητα (οι κοινωνικές επαφές, οι φιλικές συντροφιές) αναφέρεται στις τυπικές συναντήσεις και τη συμβατική επικοινωνία των ανθρώπων. Η μοναξιά, όμως, είναι εσωτερική συναισθηματική κατάσταση και εκφράζει το δραματικό βίωμα του ατόμου ότι δεν έχει ψυχική επαφή με κανέναν. Ο σύγχρονος κόσμος είναι ακόμα πιο τραγικός, γιατί μέσα στην πολυχρωμία και το θόρυβο των συναναστροφών κρύβει την έλλειψη συναισθηματικής πληρότητας των ανθρώπων.

Μέσα σ΄ αυτό το πλαίσιο, γίνεται βαθύτερα κατανοητή η εφηβική μοναξιά. Στη μεταβατική εποχή της εφηβείας το άτομο αποκτά συνείδηση της ξεχωριστής του προσωπικότητας και αγωνίζεται να συγκροτήσει και να κατοχυρώσει την ταυτότητά του. Αυτή η πορεία αυτοσυνείδησης και αυτοκατοχύρωσης οδηγεί σε ρήξεις με το οικογενειακό και το φιλικό-κοινωνικό περιβάλλον. Ο έφηβος αισθάνεται αποκομμένος, αποξενωμένος, χωρίς δεσμούς κατανόησης και αναγνώρισης. Απομακρύνεται από τους άλλους και περιχαρακώνεται στον προσωπικό του κόσμο αισθανόμενος ότι απειλείται, πιστεύοντας ότι απαξιώνεται, φοβούμενος ότι θα πληγωθεί. Το περιεχόμενο της εφηβικής μοναξιάς είναι η έλλειψη συναισθηματικής πληρότητας. Η έκταση και η συχνότητα των εξωτερικών κοινωνικών επαφών δεν προσφέρουν τίποτα, αφού οι πληγές του προβλήματος είναι εσωτερικές.

Και, βέβαια, αυτά τα αισθήματα απομόνωσης, απογοήτευσης και ανικανοποίητου των εσωτερικών αναγκών ενισχύονται μέσα σε ένα περιβάλλον ατομικιστικό, ανταγωνιστικό και υπεραπαιτητικό. Σ΄ αυτό ακριβώς το σημείο αναδεικνύεται η αξία της οικογένειας, η οποία πρέπει να προσεγγίσει τον έφηβο με πνεύμα κατανόησης και να τον βοηθήσει με διαλογικό τρόπο να συνειδητοποιήσει την ουσία αυτών των αναταραχών. Σημασία έχει να βιώσει ο έφηβος ένα κλίμα ασφάλειας και ένα πνεύμα κριτικής ενθάρρυνσης των αναζητήσεών του.

**ΙΙ. ΕΡΩΤΗΣΕΙΣ**

**Α. ΕΡΩΤΗΣΗ ΚΑΤΑΝΟΗΣΗΣ ΤΟΥ ΚΕΙΜΕΝΟΥ (2,5 μονάδες)**

Με ποιους τρόπους, σύμφωνα με το κείμενο, εκδηλώνεται η μοναξιά των εφήβων;

**Β΄. ΑΝΑΓΝΩΡΙΣΗ ΟΡΓΑΝΩΣΗΣ ΤΟΥ ΚΕΙΜΕΝΟΥ (2,5 μονάδες)**

Να δώσετε από έναν πλαγιότιτλο στις τρεις παραγράφους του κειμένου.

**Γ. ΑΝΑΓΝΩΡΙΣΗ ΜΟΡΦΟΣΥΝΤΑΚΤΙΚΩΝ ΔΟΜΩΝ – ΦΑΙΝΟΜΕΝΩΝ (2,5 μονάδες)**

**α.** Στις παρακάτω προτάσεις να μετατρέψετε την ενεργητική σύνταξη σε παθητική και αντίστροφα:

- *Θεωρείτε το Δημήτρη αλαζόνα και εγωιστή;*

*-* *Στο εργοστάσιο οι ειδικευμένοι εργάτες επεξεργάζονται τα παράγωγα του πετρελαίου.*

*- Η ομαδική ερευνητική δραστηριότητα εξασφαλίζει σε σύντομο χρονικό διάστημα σημαντικά αποτελέσματα.*

**β**.  Να αντικαταστήσετε τις υπογραμμισμένες φράσεις με μετοχές.

* *Τα είπε αυτά,****επειδή νόμιζε****πως είχε δίκιο.*
* *Κατέβαινε από το βουνό****με τραγούδια****και****γέλια****.*

**Δ. ΑΞΙΟΠΟΙΗΣΗ ΛΕΞΙΛΟΓΙΟΥ ΤΟΥ ΚΕΙΜΕΝΟΥ (2,5 μονάδες)**

Να αναλύσετε τις σύνθετες λέξεις στα συνθετικά τους μέρη και να τις κατατάξετε στον ακόλουθο πίνακα ανάλογα με το είδος τους: ***Σαββατοκύριακο, μακρυμάλλης, νυχτολούλουδο, μεγαλούπολη, κρεοπώλης***

|  |  |  |  |
| --- | --- | --- | --- |
| **παρατακτικά** | **προσδιοριστικά** | **κτητικά** | **αντικειμενικά** |
|  |  |  |  |

**Ε. ΠΑΡΑΓΩΓΗ ΛΟΓΟΥ (μονάδες 10)**

Σε ένα άρθρο που θα δημοσιευτεί στην εφημερίδα του σχολείου σας να αναζητήσετε τις αιτίες που οδηγούν το σύγχρονο έφηβο στην μοναξιά και να προτείνετε τρόπους με τους οποίους μπορεί ο καθένας από εσάς να βελτιώσει τις σχέσεις του με τους συνομήλικούς του.